**3/2018.**

*Üllés Nagyközségi Önkormányzat*

*Képviselőtestület Pénzügyi- és Ügyrendi Bizottsága*

*2018. október 15-én megtartott nyílt ülésének*

**JEGYZŐKÖNYVE**

*Njt. nyilvántartási szám . .. /2018.*

*Njt-ben rögzítve: 2018. október*

**Mellékletek:**

1.)Meghívó

2.) Jelenléti ív

Üllés Nagyközségi Önkormányzat

Képviselőtestület Pénzügyi- és Ügyrendi Bizottsága

2018. október 15-i nyílt ülésén meghozott

**H A T Á R O Z A T O K**

**11/2018.(X.15.)PÜB szám** 4.o.

**Tárgy:** A Pénzügyi- és Ügyrendi Bizottság 2018. október 15-i nyílt ülésének napirendi pontja

**12/2018.(X.15.)PÜB szám**  6.o.

**Tárgy:** Az önkormányzat és szervei 2018. évi költségvetéséről és annak végrehajtásáról, a költségvetési gazdálkodás 2018. évi vitelének szabályairól szóló 2/2018.(II.13.)önkormányzati rendelet 2. sz. módosítása

**13/2018.(X.15.)PÜB szám**  8.o.

**Tárgy:** Rendelet-tervezet a vásárokról és piacokról

**14/2018.(X.15.)PÜB szám**  9.o.

**Tárgy:** Az „Üllési Talentum” ösztöndíj megalapításáról, a felsőoktatási intézményekben tanulók támogatásáról szóló 17/2013. (XI.14.)önkormányzati rendelet módosítása

**15/2018.(X.15.)PÜB szám**  10.o.

**Tárgy:** Az Üllési Ifjúsági Sportegyesület kiegészítő támogatás iránti kérelme

**16/2018.(X.15.)PÜB szám** 10.o.

**Tárgy:** Zárt ülés elrendelése

**Jegyzőkönyv**

Készült: Üllés Nagyközségi Önkormányzat Képviselőtestület Pénzügyi- és Ügyrendi Bizottsága 2018. október 15-én megtartott nyílt ülésén

Helye: Polgármesteri Hivatal, Tárgyaló

A Pénzügyi- Ügyrendi Bizottság részéről jelen vannak:

Dudás János bizottság elnöke, Barna Dániel, Fodorné Bodrogi Judit, Maróti Mihály, Tóth András bizottság tagjai

Tanácskozási joggal jelen van: Nagy Attila Gyula polgármester, Dr. Borbás Zsuzsanna jegyző, Fáncsik Judit pénzügyi-gazdálkodási csoportvezető

Jegyzőkönyvvezető: Balogh Márta igazgatási ügyintéző

Dudás János PÜB elnöke köszönti a megjelenteket.

Megállapítja, hogy az 5 bizottsági tag közül 5 fő jelen van, a bizottság határozatképes, az ülést megnyitja.

A jegyzőkönyv másik aláírójaként Fodorné Bodrogi Judit bizottsági tagot, jegyzőkönyvvezetőnek Balogh Márta igazgatási előadót javasolja.

A Pénzügyi- és Ügyrendi Bizottság a javaslattal egyhangúan egyetért.

Dudás János PÜB elnöke: javasolja az ülés napirendjei meghívó szerinti megtárgyalását, melyet szavazásra bocsát.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**11/2018.(X.15.)PÜB határozat**

**Tárgy:** A Pénzügyi- és Ügyrendi Bizottság 2018. október 15-i nyílt ülésének napirendi pontjai

**H A T Á R O Z A T**

A Pénzügyi- és Ügyrendi Bizottság a 2018. október 15-i nyílt ülés napirendi pontjait az alábbiak szerint elfogadja:

**1.) Az önkormányzat és szervei 2018. évi költségvetéséről és annak végrehajtásáról, a költségvetési gazdálkodás 2018. évi vitelének szabályairól szóló 2/2018.(II.13.)önkormányzati rendelet 2. sz. módosítása**

Előadó:Nagy Attila Gyula polgármester

**2.) Rendelet-tervezet a vásárokról és piacokról**

Előadó: Nagy Attila Gyula polgármester

**3.) Az „Üllési Talentum” ösztöndíj megalapításáról, a felsőoktatási intézményekben tanulók támogatásáról szóló 17/2013. (XI.14.)önkormányzati rendelet módosítása**

Előadó: Nagy Attila Gyula polgármester

**4.) Az Üllési Ifjúsági Sportegyesület kiegészítő támogatás iránti kérelme**

Előadó: Nagy Attila Gyula polgármester

Erről jegyzőkönyvi kivonaton értesítést kap:

1.)bizottsági tagok

**1.) Napirend**

**Az önkormányzat és szervei 2018. évi költségvetéséről és annak végrehajtásáról, a költségvetési gazdálkodás 2018. évi vitelének szabályairól szóló 2/2018.(II.13.)önkormányzati rendelet 2. sz. módosítása**

Előadó:Nagy Attila Gyula polgármester

Dudás János PÜB elnöke: a rendelet-tervezetet reméli mások megkapták, az ő gépe nem nyitotta meg teljeskörűen a dokumentumot.

A tervezet ismertetésére átadja a szót a jegyzőnőnek.

Dr. Borbás Zsuzsanna jegyző: az előterjesztés elég részletesen leírja, hogy mi a módosítás indoka, ha kérdés van, megválaszolják.

Maróti Mihály bizottság tagja: neki az anyag teljes terjedelmében átment, értelmezhető is. Van egy tétel, a rezsicsökkentési támogatás, 760.000 Ft körüli összeggel. Ez mi?

Fáncsik Judit pénzügyi-gazdálkodási csoportvezető: ez a tavalyi szociális tűzifa támogatás kiegészítése, melynek mennyisége: 43 m3.

Tóth András bizottság tagja: a temető felújítása az adósságkonszolidációs támogatásból kerül megvalósításra?

Nagy Attila Gyula polgármester: igen. Amint lesz lehetőség, elindítják a közbeszerzési eljárást. A TOP-os pályázatok határideje „ketyeg”, neki kell kezdeniük a projektnek, mivel 2019. december 31-ig kell befejezniük azt.

A jövő hét végén megkezdik a belterületi utak kátyúzását. Ennek várható kiadása 2 millió Ft lesz. Külső cég fogja csinálni, a Technikai Csoport munkaidejébe ez már nem fér bele.

Tóth András bizottság tagja: az aszfaltozás nem is a Technikai Csoport kompetenciája, a munkálatok speciális eszközöket, gépeket, technológiát igényelnek.

Dudás János PÜB elnöke: korábban volt egy felmérés, amikor a kátyúk megjelölésre kerültek. Az azóta eltelt időben a kátyúk mérete csak nőtt. Van-e pénzügyi „puffer”?

Nagy Attila Gyula polgármester: ő számít arra, hogy lesz pótmunka, mivel nem mindegyik kátyú lett felmérve.

Maróti Mihály bizottság tagja: a Piac és a Napos utca kereszteződése javítva lesz-e?

Nagy Attila Gyula polgármester: igen, a kereszteződés kátyúzva lesz.A Napos utca teljes felújítást igényel, az ebben a projektben nem lesz benne.

Dudás János PÜB elnöke: kérdés, észrevétel van-e? Amennyiben nincs, úgy javasolja a rendelet-tervezet elfogadásának támogatását, melyet szavazásra bocsát.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**12/2018.(X.15.)PÜB szám**

**Tárgy:** Az önkormányzat és szervei 2018. évi költségvetéséről és annak végrehajtásáról, a költségvetési gazdálkodás 2018. évi vitelének szabályairól szóló 2/2018.(II.13.)önkormányzati rendelet 2. sz. módosítása

**H A T Á R O Z A T**

A Pénzügyi- és Ügyrendi Bizottság az önkormányzat és szervei 2018. évi költségvetéséről és annak végrehajtásáról, a költségvetési gazdálkodás 2018. évi vitelének szabályairól szóló 2/2018.(II.13.)önkormányzati rendelet 2. sz. módosítása tárgyú rendelet-tervezet elfogadását támogatja.

Erről jegyzőkönyvi kivonaton értesítést kap:

1.)bizottsági tagok

*(Fáncsik Judit pénzügyi-gazdálkodási csoportvezető távozik az ülésteremből)*

**2.) Napirend**

**Rendelet-tervezet a vásárokról és piacokról**

Előadó: Nagy Attila Gyula polgármester

Dudás János PÜB elnöke: a délelőtt folyamán kaptak egy módosított tervezetet e-mailben. A rendelet-tervezet ismertetésére átadja a szót a jegyzőnőnek.

Dr. Borbás Zsuzsanna jegyző: a rendelet 2012-ben került megalkotásra. A módosítás egyik indoka az, hogy a hatályos rendelet felhatalmazó rendelkezése nem felel meg a jogalkotásról szóló törvényben foglalt követelményeknek, ezért szükséges új rendelet megalkotása. A felülvizsgálat további indoka, az, hogy megszűnt a helyi állatvásár, így az azzal kapcsolatos szabályozás törlésre került a rendeletből. A korábban megküldött verziótól eltérően díjemelésre nem tesznek javaslatot. A most kiosztott anyagban a jelenleg hatályos díjak szerepelnek.

A helypénzt az árusok pontosan fizetik, nincs elmaradás. A díjtételt nem emelik, ezzel is ösztönözni szeretnék a helyi piac működését – máskülönben a díjbevételek összességében nem tesznek ki jelentős összeget, és a 20-30 %-os emeléssel sem tennének ki.

Nagy Attila Gyula polgármester: szerinte sem kellene a díjtételeket emelni, ha más javaslat van, mondják. A piacot hagyják meg egy lehetőségnek, ahol az áru és a kereslet találkozni tud.

Tóth András bizottság tagja. egyetért az előtte szólókkal. A rendeletben szerepel, hogy „Járművel a piac területén – a ki- és berakodáshoz szükséges időtartamon túl – tartózkodni tilos”. Ez a gyakorlatban nem teljesen így van, járművekkel tartózkodnak a piac területén – pl. a ruha-, vagy a csoki árusok.

Fodorné Bodrogi Judit bizottság tagja: akár maradhatnának is a kocsival, plusz díj befizetése mellett.

Tóth András bizottság tagja: ha a rendeletet módosítják, akkor azt úgy tegyék meg, hogy ne legyen belőle konfliktus.

Maróti Mihály bizottság tagja: pl. a terményárusok nem járnak be kocsival.

A ruha- és csoki árusításának szerves része a kocsi, mert az áru egy része a járműben van. Nekik nincs bérelt asztaluk, vagy hoznak magukkal, vagy a földön árulnak.

Nagy Attila Gyula polgármester: úgy tudja, az autók után fizetik a díjat.

Maróti Mihály bizottság tagja: ha a díjszabást tartalmazó mellékletben az autós díjak nincsenek benne, akkor mi alapján kérnek tőlük pénzt?

Dudás János PÜB elnök: a terményeket asztalon árulók a bérelt asztaloktól nem férnek, ők kocsijukkal már nem tudnak az árusító hely közelében megállni. Az autósok járműveik után fizessenek, így az esetleges feszültségek megszűnhetnek.

Maróti Mihály bizottság tagja: a rendelet lehetővé teszi, hogy a gépkocsi által elfoglalt hely után is fizessenek díjat. Nem a helypénzzel van gond. Azt a mondatot viszont, amit Tóth András említett, vegyék ki a rendeletből.

Dudás János PÜB elnöke: a rendelet 11. § (2) bekezdésében szereplő, ominózus mondat törlését javasolja.

A 12.§ (4) bekezdésében szerepel, hogy a vásár- és piactérre kutyát – kivételt képez ez alól a vakvezető kutya – és egyéb állatot bevinni tilos. A kutyával abszolút egyetért. A piac helyrajzi számát különítsék el a Vásártér helyrajzi számától, mert, ha pl. jön egy cirkusz, akkor azok sem vihetnek be állatot? Falunap alkalmával sem, amikoris eddig lovasprogram is volt?

A piacon eddig kisállat – pl. csirke, nyúl stb – árusítása nem volt jellemző, de ezzel a rendelkezéssel gyakorlatilag meg is tiltják azt.

Nagy Attila Gyula polgármester: azt nem tudja, hogy tiltja-e jogszabály, hogy kispiacokon lehet-e állatot árusítani?

Barna Dániel bizottság tagja: szerinte csak hatósági állatorvosi igazolással lehet kisállatot árusítani.

Maróti Mihály bizottság tagja: szerinte lehet, galambokat, tyúkokat a szegedi piacon is árusítanak, de elszeparálva azokat az élelmiszerektől.

Nagy Attila Gyula polgármester: az állattartást nem kellene kitiltani a piacról.

Dr. Borbás Zsuzsanna jegyző: ez esetben az állatvásárt is szabályozni kellene a rendeletben, ezeket a rendelkezéseket törölte éppen e módosítással.

Maróti Mihály bizottság tagja: ő úgy tudja, hogy élelmiszerekkel egy helyen állatokat árusítani nem lehet, még baromfit sem. Kivételt képez ez alól a tojás, vagy pl. a füstölt hús.

A rendeletben szabályozzák kivételként az egyéb rendezvényeket, pl. a cirkuszt, vagy a falunapot, amikor is lehet állatokat e területre behozni.

Dr. Borbás Zsuzsanna jegyző: a rendelet 1. § (2) bekezdését, a két felsorolása közül a második felsorolás alábbiak szerinti kiegészítését javasolja:

„az egyedi engedély alapján közterületen folytatott árusításra, egyéb rendezvényekre.”

Maróti Mihály bizottság tagja: jól értelmezi, hogy a díjtételek nem változtak?

Dr. Borbás Zsuzsanna jegyző: jól.

Maróti Mihály bizottság tagja: ő elvileg egyetértett volna a 20 %-os emeléssel, mert azok még úgy is nevetségesen alacsonyak lennének, de a lakosság ellen sincs. Ha a beszedett díjtételek fedezetet nyújtanak a víz, az áramdíj és a jegyszedő bérének kiadásaira, akkor ő sem forszírozná az emelést.

Nagy Attila Gyula polgármester: vannak olyan települések, ahol nem is kérnek helypénzt.

Dudás János PÜB elnöke: a díjak mértéke bagatell. Ha az emelést a lakosság szemszögéből közelítenék meg, akkor biztos lenne egy ellenállás, és a lakosok nem azt mondanák, hogy 20 Ft-tal emelték meg a díjat, hanem azt, hogy 20 %-kal.

Kérdés, észrevétel van-e? Amennyiben nincs, úgy javasolja a rendelet-tervezet – fent említett javaslatokkal történő - elfogadását, melyet szavazásra bocsát.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**13/2018.(X.15.)PÜB szám**

**Tárgy:** Rendelet-tervezet a vásárokról és piacokról

**H A T Á R O Z A T**

A Pénzügyi- és Ügyrendi Bizottság a vásárokról és piacokról szóló rendelet-tervezet melléklet szerinti, alábbi módosítási javaslatokkal történő elfogadását támogatja:

1.§ (2) bekezdés második sora kiegészítése:

„az egyedi engedély alapján közterületen folytatott árusításra, egyéb rendezvényekre.”

11.(2) bekezdés alábbi mondata törlődik:

Járművel a piac területén – a ki- és berakodáshoz szükséges időtartamon túl – tartózkodni tilos.

Erről jegyzőkönyvi kivonaton értesítést kap:

1.)bizottsági tagok

**3.) Napirend**

**Az „Üllési Talentum” ösztöndíj megalapításáról, a felsőoktatási intézményekben tanulók támogatásáról szóló 17/2013. (XI.14.)önkormányzati rendelet módosítása**

Előadó: Nagy Attila Gyula polgármester

Dudás János PÜB elnöke: a rendelet-tervezetet megkapták. Ismertetésére felkéri dr. Borbás Zsuzsanna jegyzőt.

Dr. Borbás Zsuzsanna jegyző: a pályázatra évről évre kevesebb pályázat érkezik be, ennek egyik valószínűsíthető oka a potenciális igénylők jövedelmi viszonyainak emelkedése.

Azért, hogy többen beleférjenek e pályázati lehetőségbe, javasolják, hogy a jövedelemhatár a mindenkori öregségi nyugdíj összegének háromszorosa legyen. Jövőre valószínűleg változni fog a minimálbér és az öregségi nyugdíj összege is. A módosításnak köszönhetően jövő évben remélhetőleg több pályázat érkezik majd be.

Nagy Attila Gyula polgármester: az önkormányzati támogatások esetében ugyanez a helyzet, a kérelmezők köre ott is szűkült, az emberek „átbillennek” a jogosultsági feltételeken.

Dudás János PÜB elnök: öregségi nyugdíj legkisebb összegét már illő emelni, hiszen jó néhány éve nem változott már.

Kérdés, észrevétel van-e? Amennyiben nincs, úgy javasolja a rendelet-tervezet elfogadását, melyet szavazásra bocsát.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**14/2018.(X.15.)PÜB szám**

**Tárgy:** Az „Üllési Talentum” ösztöndíj megalapításáról, a felsőoktatási intézményekben tanulók támogatásáról szóló 17/2013. (XI.14.)önkormányzati rendelet módosítása

**H A T Á R O Z A T**

A Pénzügyi- és Ügyrendi Bizottság az „Üllési Talentum” ösztöndíj megalapításáról, a felsőoktatási intézményekben tanulók támogatásáról szóló 17/2013. (XI.14.)önkormányzati rendelet módosítása melléklet szerinti elfogadását támogatja.

Erről jegyzőkönyvi kivonaton értesítést kap:

1.)bizottsági tagok

**4.) Napirend**

**Az Üllési Ifjúsági Sportegyesület kiegészítő támogatás iránti kérelme**

Előadó: Nagy Attila Gyula polgármester

Dudás János PÜB elnöke: a napirend ismertetésére felkéri Nagy Attila Gyula polgármestert.

Nagy Attila Gyula polgármester: az Ifjúsági Sportegyesület összhangban az önkormányzattal benyújtott magyar-szerb IPA pályázatot, melyet meg is nyert – ennek megvalósítását kellene finanszírozni.

A pályázat utólagos elszámolású, ezért kérnek kamatmentes támogatást, 1 millió Ft-ot. Amikor az első nagyobb összeget lehívják, azt majd megtérítik számukra. Volt már ilyen eset.

Tóth András bizottság tagja: az egyesület a pályázati határidőket betartja, de a finanszírozó szerv nem követi ezt a ritmust. Az eddigi rendezvényt saját összegből fedezték. A következő programot, mely 20 gyerek edzőtáboroztatását valósítaná meg Szabadkán, már nem tudják finanszírozni. Az első etap finanszírozása – melyet már augusztusban meg kellett volna, hogy kapjanak - decemberre várható, ekkor a most nyújtott támogatást vissza tudják adni.

Maróti Mihály bizottság tagja: a pályázat pénzügyileg mikor zárul?

Tóth András bizottság tagja: jövő nyáron, a most kért támogatást már idén november-december hónapban vissza tudják adni. Ezt követően a végrehajtó hatóság munkája remélhetőleg már gördülékenyebb lesz.

Maróti Mihály bizottság tagja: ő határidőt szabna ennek a visszafizetésnek, de úgy, hogy a lebonyolítást ne zavarják.

Dr. Borbás Zsuzsanna jegyző: önkormányzat pénzintézeti tevékenységet nem folytathat, kölcsönt nem adhat, csak támogatást.

Ő elkészítette a támogatási megállapodás tervezetet. A tervezet szerint a támogatás december 31. napjáig fizetendő vissza. Ha a teljesítés nem, vagy csak részben történik meg, akkor az önkormányzatot elállási jog megilleti meg, melynek részleteit a megállapodás 14.) pontja szabályozza.

A visszafizetésnek 2018. december 31-ig meg kell történnie.

Fodorné Bodrogi Judit bizottság tagja: támogatás összege a költségvetésben rendelkezésre áll?

Dr. Borbás Zsuzsanna jegyző: igen.

Dudás János PÜB elnöke: kérdés, észrevétel van-e? Amennyiben nincs, úgy javasolja a támogatás kérelem elfogadását, melyet szavazásra bocsát.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**15/2018.(X.15.)PÜB szám**

**Tárgy:** Az Üllési Ifjúsági Sportegyesület kiegészítő támogatás iránti kérelme

**H A T Á R O Z A T**

A Pénzügyi- és Ügyrendi Bizottság az Üllési Ifjúsági Sportegyesület 1.000.000 Ft, azaz Egymillió forint visszatérítendő, kiegészítő működési támogatás iránti kérelmét támogatja.

Erről jegyzőkönyvi kivonaton értesítést kap:

1.)bizottsági tagok

Dudás János PÜB elnöke: az elkövetkezendő napirendre figyelemmel zárt ülés elrendelését javasolja, melyet szavazásra bocsát.

A Pénzügyi- és Ügyrendi Bizottság 5 igen szavazattal a javaslattal egyetért, és az alábbi határozatot hozza:

**16/2018.(X.15.)PÜB szám**

**Tárgy:** Zárt ülés elrendelése

**H A T Á R O Z A T**

Az Pénzügyi Bizottság – figyelemmel Magyarország helyi önkormányzatairól szóló 2011. évi CLXXXIX törvény 46.§ (2) bekezdésére – zárt ülés megtartását rendeli el.

Erről jegyzőkönyvi kivonaton értesítést kap:

1.)bizottsági tagok

Dudás János Püb elnöke: napirend hiányában megköszöni a részvételt és a Pénzügyi Bizottság nyílt ülését berekeszti, a jegyzőkönyvet 14 óra 15 perckor lezárja.

k.m.f.

Dudás János Fodorné Bodrogi Judit

bizottság elnöke bizottság tagja